Robin sterf ná baksteen deur ruit | Netwerk24
Robin sterf ná baksteen deur ruit
Deur Jana Breytenbach 06 Mei 2018 17:24
Robin November. Foto: Facebook
Die dood van 'n 16-jarige meisie van Elsiesrivier wat deur 'n baksteen teen die kop getref is waar sy in haar pa se motor gesit het, word nou deur die polisie ondersoek.
Sers. Noloyiso Rwexana, polisiewoordvoerder, het bevestig die saak is na 'n moordsaak verander nadat Robin November Vrydag in die Tygerberg-hospitaal naby Kaapstad dood is.
Curvin Ashley November, 'n familielid, het Vrydag op sy Facebook-blad aangekondig dat Robin aan haar beserings dood is.
Die linkerkant van Robin se brein is vergruis toe 'n baksteen haar sowat 'n week gelede in haar pa se motor getref het. 'n Man wat langs die pad met sy vrou staan en stry het, het die baksteen glo na haar pa, Earl Smith, se motor gegooi. Sy het in die passasiersitplek links agter in die motor langs haar kêrel gesit terwyl haar pa bestuur het.
Toe die motor op die M12-brug was, net voor die Owenweg-kruising, het Smith die man en vrou aan die linkerkant van die pad gesien. Die man het skielik gebuk, 'n baksteen opgetel en dit na die motor gegooi.
Earl Smith wys waar die baksteen deur sy motor se venster gegooi is waar sy dogter gesit het.Foto: Nadine Theron
Die baksteen wat Robin November getref het. Foto: Nadine Theron
Smith het probeer uitswenk en het daarna stilgehou om die man te konfronteer.
Toe Smith omkyk het hy gesien sy dogter is raakgegooi.
Hy het na die Elsiesrivier-daghospitaal gejaag. By die hospitaal wou hulle Smith nie toelaat om by sy dogter te bly nie, want hy was histeries.
Hulle het die gordyn toegetrek en haar klere van haar lyf af gesny.
November is daarna in die hospitaal opgeneem en daar is aan Smith gesê dat die linkerkant van haar brein vergruis is. Haar hare is afgeskeer en haar kop was erg geswel, het Smith gesê.
'n Gedenkdiens is Sondag om 15:30 by Robin se skool, die John Ramsay Senior Secondary School in Bishop Lavis, vir haar gehou.